
Az andragógia és a gyógypedagógia kapcsolódási lehetőségei

Különösen nagy az interdiszciplinaritás jelentősége az andragógia és a gyógypedagógia esetében, melyeknek célcsoportja, módszerei, eszközei és alapelvei között is vannak átfedések. Szükséges ezekre építeni, hiszen például a hátrányos helyzetű csoportok számára ezek az együttműködések a fejlődés lehetőségét biztosítják. Az andragógia, mint a felnőttképzés tudománya, bőséges ismeretekkel és módszertárral rendelkezik a felnőttek tanulásának segítéséhez, azonban az akadályokkal küzdő felnőttek oktatásához szükségesek olyan speciális ismeretek, amikkel a gyógypedagógia rendelkezik.

Kutatásom célja, hogy felhívjam a figyelmet a két tudomány együttműködésének fontosságára: a jó gyakorlatok gyűjtése által hozzájáruljak a két egyetemi szak, valamint a két tudományág közeledéséhez, tartalmi fejlesztéséhez; és kutatásokat végezzek a két tudományterület egymást kiegészítő, erősítő módszertana területén. Ennek megfelelően kutatási kérdéseim a két tudományterület közötti kapcsolódási pontokra, a kialakult jó gyakorlatokra irányultak, és arra keresték a választ, hogy milyen együttműködések léteznek egyetem keretein belül és azokon kívül, milyen akadályok állhatnak fent.

A kutatás dokumentumelemzésen (szakirodalom, vonatkozó projektek, pályázatok és civil szervezetek dokumentációja), valamint pilot kutatásként félig strukturált interjúkon alapszik (5 fős minta), továbbá részt vettem két szakmai diskurzusban: erzsébetvárosi rendezvény egy alkalommal, 9 fő részvételével, valamint egy műhelymunkában, Pedagógusműhely néven (Illyés Sándor Szakkollégium és Eötvös Collegium, 3 alkalom, 6-12 fő).

Kutatásomból kiderült, hogy az interdiszciplinaritásnak és az andragógia és a gyógypedagógia közötti együttműködéseknek nemcsak relevanciája van, de rendkívül nagy szükség is van ezekre. A kutatás igazolta, hogy a jelenleg még hiányterületként jelentkező andragógiai-gyógypedagógiai kooperációra igény és nyitottság is van, mind a kutatók, mind a gyakorlati szakemberek, de a következő generáció, azaz a hallgatók körében is.

Dolgozatom sikerének tekintem, hogy a kutatás célcsoportjának körében sikerült felkelteni az érdeklődést a két tudományterület kapcsolódásának lehetőségeire, lehetőségem volt kiemelni olyan együttműködéseket és kezdeményezéseket, melyek eddig talán nem kaptak elég nyilvánosságot.



